На основу чл. 38. став (2) Закона о уређењу простора и грађењу („Сл. гласник РС“бр. 40/13, 106/15), члана 50. Закона о комуналној полицији („Сл. гласник РС“ бр. 28/13), члана 39. Закона о локалној самоуправи („Сл. гласник РС“ бр. 97/16) и чл. 37. Статута општине Хан Пијесак (“Сл. гласник општине Хан Пијесак” бр. 10/17), Скупштина општинае Хан Пијесак на сједници одржаној дана 25.01.2018. године донијела је

 **О Д Л У К У**

 **о забрани и условима држања стоке, пернате живине и**

 **кућних љубимаца на градском подручју Хан Пијесак**

**I-ОПШТЕ ОДРЕДБЕ**

 **Члан 1.**

 Овом одлуком утврђује се и регулише забрана и услови држања стоке, пернате живине и кућних љубимаца, а у циљу заштите човјекове околине, уређења насеља, очувања и унапређења општих хигијенских услова за живот и рад грађана на градском подручју Хан Пијесак.

 **Члан 2.**

 Стоку и пернату живину није дозвољено држати у следећим насељима и дијеловима насеља градског подручја Хан Пијесак:

 **I зона,** обухвата ул. Српске војске која почиње од бившег хотела „Гора“(рачунајући и хотел) до кривине, до куће Јанка Голијана,

 **II зона,** обухвата ул. Жељезничку од раскрснице испред зграде старе општине до аутобуске станице, огранак према основној школи, ул. Светосавска, наставак ул. Српске војске од бившег хотела „Гора“ до насеља Букова Глава до скретања за Дом здравља и наставак ул. Српске војске од куће Јанка Голијана до бившег транспортног предузећа.

 **III зона,** обухвата ул. Жељезничка од аутобуске станице (први ред кућа), ул. Солунских добровољаца од зграде дирекције - раскрснице до Ловачког дома „Ловац“ и дио улице Александра Карађорђевића од раскрснице у центру града до комплекса дворца,

 **IV зона,** обухвата индустријску зону Јапага,

 **V зона,** обухвата ул. Жељезничка од аутобуске станице други ред кућа са комплексом клаонице, Ново насеље испод поште и насеље испод мензе, ул. Александра Карађорђевића од дворца до Дома здравља, Букову Главу I и насеље викендица иза Дома здравља,

 **VI зона,** обухвата Букову Главу II, стамбено насеље Јапага, Викенд насеље и насеље Богаз.

 **Члан 3.**

 Стоком у смислу ове одлуке сматра се крупна и ситна стока.

 У крупну стоку спадају: говеда, коњи и остала крупна стока папкара и копитара.

 У ситну стоку спадају: овце, козе и свиње.

 У пернату живину спадају: кокоши, патке, гуске и друга перад.

 **II- ПОСЕБНЕ ОДРЕДБЕ**

**1. Стока и перната живина**

 **Члан 4.**

 На градском подручју у насељима и дјеловима насеља одређеним чл.2. ове одлуке, гдје је забрањено држање стоке и пернате живине, власници који посједују стоку и пернату живину дужни су ступањем на снагу ове одлуке, а по рјешењу Комуналне полиције, у остављеном року, уклонити стоку и пернату живину.

 **Члан 5.**

 Забрањено је држати живину (пилиће, кокошке, ћурке, украсну перад и др.) у стамбеним зградама, на балконима, у подруму, на тавану и другим заједничким просторијама, као и другим помоћним објектима (гараже, сушаре, шупе и др.) у непосредној близини стамбене зграде.

 **Члан 6.**

 На подручју насеља и дијеловима насеља одређеним чланом 2. ове одлуке власници који посједују штале, свињце, кокошињце и све провизорне објекте од дасака и другог материјала (привремени објекти) дужни су уклонити у остављеном року, а простор на коме су се објекти налазили уредити односно промјенити намјену уколико су трајне вриједности.

 **Члан 7.**

 (1) На подручју општине Хан Пијесак у насељима и дијеловима насеља наведеним у члану 2. ове одлуке забрањено је држање, пуштање, напасање и кретање крупне и ситне стоке и пернате живине, а прогон стоке кроз насељени дио Хан Пијеска дозвољен је само уз чувара- пратиоца стоке.

 (2) Стока (крупна и ситна) не смије се тјерати, кретати улицама у насељу, као ни магистралним, регионалним и локалнм путевима у насељима Јапага, Букова Глава, Богаз, Викенд Насеље и Краљево Поље, јер угрожава саобраћај и безбједност учесника у саобраћају и пјешаке.

 **Члан 8.**

Јавно комунално предузеће „Краљева гора“ Хан Пијесак дужно је обезбједити пољака, лице за хватање стоке која се нађе у насељу или дијеловима насеља на подручју општине Хан Пијесак, која су одређена чланом 2. ове одлуке.

 **Члан 9.**

За ухваћену стоку лице задужено за хватање стоке дужно је обавјестити Комуналну полицију. Комунална полиција ће предузети одговарајуће санкције у складу са Законом и одредбама ове одлуке.

**2. Кућни љубимци**

 **Члан 10**.

 На подручју општине Хан Пијесак у складу са овом одлуком могу се држати кућни љубимци који не угрожавају физички и психички интегритет, личну сигурност и имовину грађана и који не ремете мир, не угрожавају општу хигијену стамбених јединица, као и животну средину и не изазивају осјећај страха или гађења.

 **Члан 11.**

 (1) Као кућне љубимце забрањено је држати животиње које су заштићене, дивље животиње, животињске врсте и пасмине опасне по живот људи.

 (2) На подручју општине Хан Пијесак могу се држати:

- пси и мачке - у становима који се налазе у стамбеним зградама, у породичним кућама и у двориштима породичних кућа,

- мање украсне и егзотичне птице - у кавезима.

 **Члан 12.**

 (1) Држалац кућног љубимца је свако физичко лице које је као власник односно држалац животиње одговорно за живот, заштиту здравља и добробит животиње.

 (2) Власник кућног љубимца дужан је да му обезбједи одговарајући смјештај, бригу и пажњу у складу са његовим физиолошким потребама и потребама у понашању.

 **Члан 13.**

 (1) У стамбеним зградама једно домаћинство може држати у стану пса и мачку, али уз сагласност свих станара зргаде односно заједнице етажних власника.

 (2) У заједничком стану пси и мачке се могу држати под условима прописаним овом одлуком, само уз сагласност сувласника стана и других чланова породице.

 (3) У стамбеним зградама (становима) забрањено је држање паса и мачака на тераси, на тавану, у подруму или другој заједничкој просторији.

 (4) У дворишту стамбене зграде са два и више станова (заједничко двориште) могу се држати пас и мачка, али уз сагласност свих власника станова односно заједнице етажних власника.

 (5) У дворишту индивидуалног стамбеног објекта (породичне куће) може се држати пас и мачка, и њихов подмладак (најдуже 6 мјесеци старости), али уз сагласност сувласника породичне куће.

 **Члан 14.**

 Украсне и егзотичне птице (птице пјевачице, папагаји и сл.) могу се држати на тераси, под условом да се тиме не угрожавају сусједи, пролазници и не загађује животна средина.

 **Члан 15.**

 Пас чувар се мора држати у посебно ограђеном простору за псе (боксу) односно кућици, која мора бити удаљена од сусједне парцеле или дворишта најмање три метра или везан на ланцу, тако да не може угрозити пролазнике и сусједе.

 **Члан 16.**

 (1) Уколико пас при извођењу из стана запрља или загади степениште, стазу, пут, зелену површину или други простор, власник пса је дужан да запрљану или загађену површину очисти и опере, а по потреби и дезинфикује.

(2) Приликом кориштења степеништа и ходника стамбене зграде, пас мора бити на поводцу под непосредном контролом власника.

 **Члан 17.**

 (1) Пас може слободно да се креће само у стану или ограђеном простору у дворишту, под условом да му је онемогућен излазак.

 (2) Власник пса приликом извођења пса из затвореног простора или стана, може да га изведе на поводцу дужине 1 м и са заштитном корпом на њушци.

 (3) Без заштитне корпе, а на одговарајућем поводцу, могу се изводити само пси малих и средњих раса до 10 кг тежине и штенад до 4 мјесеца старости.

 **Члан 18.**

 Улазна капија дворишта и заједничког дворишта породичне куће у коме се држи пас који је по својој природи агресиван, мора бити видно означена таблом са цртежом и натписом : „ЧУВАЈ СЕ! ПАС УЈЕДА“.

 **Члан 19.**

 Власници паса расе пит бул теријер, доберман, амерички стафордски теријер, доге мастифи, шарпланинци, бул теријер, ротвајлер и сви остали пси који су по својој природи агресивни пси, дужни су да своје љубимце изводе и шетају на кратком поводцу дужине 1 м и са заштитном корпом.

 **Члан 20.**

 (1) Пси се могу изводити у паркове, на јавне површине и пуштати да се слободно крећу само на одређеним површинама, а при томе се изводе у складу са одредбама ове одлуке.

 (2) Псе је забрањено пуштати да се слободно крећу у дијелу парка и друге јавне зелене површине, у којем се налази уређено дјечије игралиште и дијелу који је засађен цвијећем.

 (3) Ловачки пси могу слободно да се крећу на територији ловишта за вријеме лова, а овчарски пси на пољима (пашњацима) за вријеме чувања стоке, уз обавезно присуство власника.

 **Члан 21.**

 (1) Власник пса, као и лице које пса изводи у шетњу, сноси пуну одговорност за његово понашање на јавној површини.

(2) Ако пас или мачка озлиједе неко лице, власник животиње дужан је да о томе обавијести орган управе надлежан за послове ветеринарске инспекције и да се по налогу тог органа животиња смјести у карантин под надзором доктора ветеринарске медицине.

 **Члан 22.**

 (1) Власници паса и мачака дужни су регистровати псе и мачке, код надлежне ветеринарске службе.

 (2) Власник пса је дужан да посједује родовник и књижицу вакцина.

 **Члан 23.**

 (1) Ради идентификације, власници паса и мачака дужни су извршити трајно означавање паса и мачака помоћу микрочипа.

 (2) Уклањање микрочипа из става (1) овога члана, забрањено је, осим у случају ако за то постоје оправдани здравствени разлози.

 **Члан 24.**

 (1) Власницима кућних љубимаца који се не придржавају одредаба ове одлуке, комунална полиција и ветеринарска инспекција забрани ће њихово држање.

(2) Власник кућних љубимаца дужан је да комуналној полицији омогући несметано вршење послова, омогући приступ објектима и животињама, стави на увид сва потребна документа и у остављеном року достави потребне податке и поступи по налогу .

**3. Пчеле**

 **Члан 25.**  Пчеле се могу држати на територији општине Хан Пијесак искључиво ван граница обухваћених чланом 2. ове одлуке, осим у зимском периоду када се могу налазити у дворишту породичне куће, под условом да су са тим сагласни сви власници односно корисници заједничког дворишта.

 **Члан 26.**

 Пчелар је дужан да постави пчелињак тако да пчеле не сметају сусједима, пролазницима, другим пчеларима, домаћим животињама и јавном саобраћају.

 **Члан 27.**

 (1) Минимална удаљеност пчелињака од стамбених зграда, пословних просторија, објеката за стоку, јавних путева и туђих земљишта мора бити већа од 20 метара ваздушне линије, осим ако се ради о властитим објектима пчелара гдје ова удаљеност може бити и мања.

 (2) Минимална удаљеност пчелињака од предшколске и школске установе, игралишта мора бити већа од 100 метара ваздушне линије, а излазна страна при смјештају пчелињака не смије бити окренута према стамбеним зградама, пословним просторијама, предшколским и школским установама.

 (3) Минимална удаљеност пчелињака од произвођачког и прерађивачког погона и туристичких објеката током туристичке сезоне мора бити већа од 300 м ваздушне линије.

 (4) Минимална удаљеност између два покретна пчелињака мора бити већа од 200 м међусобне удаљености ваздушном линијом и 300 м између стационираног и покретног пчелињака.

 **Члан 28.**

 Коришћење медоносног и другог биља за пчелињу пашу је слободно и без накнаде.

 **Члан 29.**

 (1) Ради кориштења пчелиње паше, пчелар може пчелињак превозити са сталног мјеста на друго мјесто држања.

 (2) Забрањено је превозити пчеле ако пчелиње заједнице нису здраве односно ако немају увјерење о здравственом стању.

 (3) Здарвствено стање пчела доказује се увјерењем о здравственом стању, у скалду са прописима којима се уређује здравствена заштита животиња.

 **Члан 30.**

 (1) Пчеле се могу превозити у превозним средствима на начин, да су излази на кошницама затворени односно да за вријеме превоза пчеле не могу излазити.

 (2) Пчелари из других земаља могу користити пчелињу пашу на територији Републике Српске само уз сагласност Министарства.

(3) Министар доноси правилник којим прописује услове и начин превоза пчела из чл. 29. став 1. овог закона и услове издавања сагласности из става 2. овог члана.

 **Члан 31.**

 Пчелар који превози свој пчелињак на територију друге јединице локалне самоуправе, односно са једног мјеста на друго подручје исте јединице локалне самоуправе, дужан је да прибави:

 а) Писмену сагласност власника, односно корисника земљишта на коме ће бити постављен пчелињак,

 б) Рјешење о одобрењу надлежног органа за пољопривреду јединице локалне самоуправе на чију територију пресељава свој пчелињак и

 в) Увјерење овлашћене ветеринарске службе јединице локалне самоуправе из које пресељава пчелињак о здравственом стању пчела, које не може бити старије од 3 мјесеца.

 **Члан 32.**

 Пчелар је дужан да у року од три дана од дана пресељења пчелињака на пашу обавјести надлежни орган за пољопривреду јединице локалне самоуправе у којој је привремено смјестио пчелињак.

 **Члан 33.**

 Надлежни орган за пољопривреду јединице локалне самоуправе доноси рјешење о одобрењу за смјештај покретног пчелињака у року од 15 дана од дана пријема захтјева и документације из члана 31. тачка а) и в) ако су испуњени законом прописани услови, за једну календарску годину.

 **Члан 34.**

 (1) Власник, односно корисник земљишта дужан је пчелару омогућити пролаз преко земљишта у циљу праћења и хватања одбјеглог роја пчела.

 (2) У случају када пчелар приликом праћења и хватања пчела причини штету власнику, односно кориснику земљишта дужан је штету надокнадити по важећој тржишној цијени.

 (3) Ако одбјегли рој пчела пчелар не скине у року од 24 часа, сматра се да је његов власник лице које пронађе и обезбједи пчеле.

**III – НАДЗОР**

 **Члан 35.**

 Надзор над спровођењем одредаба ове одлуке врши Комунална полиција, а здравствени надзор ветеринарска служба општине Хан Пијесак.

**IV – КАЗНЕНЕ ОДРЕДБЕ**

 **Члан 36.**

 Ночаном казном од 100,00КМ до 300,00КМ казниће се за прекршај лице које поступи супротно одредбама чл. 4., 5. и 6. ове одлуке.

 **Члан 37.**

Лице које поступи супротно одредбама чл. 7. ове одлуке биће кажњено новчаном казном у износу:

- од 100,00КМ до 300,00КМ (по грлу или ком.)за крупну стоку (коњ, крава, во),

- од 10,00КМ до 50,00КМ (по грлу или ком.) за ситну стоку(овца, коза, свиња),

- од 50,00КМ до 150,00КМ за пернату живину.

  **Члан 38.**

 Ночаном казном од 50,00КМ до 200,00КМ казниће се за прекршај лице које поступи супротно одредбама чл. 11.,12.,13.,14.,15.,16.,17.,18.,20. и 21. ове одлуке.

  **Члан 39.**

 Ночаном казном од 100,00КМ до 250,00КМ казниће се за прекршај лице које не поступи у складу са одредбама чл. 19. ове одлуке.

  **Члан 40.**

 Ночаном казном од 50,00КМ до 200,00КМ казниће се за прекршај лице које поступи супротно одредбама чл. 22. и 23. ове одлуке.

  **Члан 41.**

 Ночаном казном од 100,00КМ до 250,00КМ казниће се за прекршај лице које не поступи у складу са одредбама чл. 24. ове одлуке.

  **Члан 42.**

 Ночаном казном од (50,00)или 100,00КМ до 250,00КМ казниће се за прекршај лице које поступи супротно одредбама чл. 25.,26. и 27. ове одлуке.

  **Члан 43.**

 Ночаном казном од 100,00КМ до 300,00КМ казниће се за прекршај лице које поступи супротно одредбама чл. 29. став (2) и(3), чл. 30. став (1) и (2), ове одлуке.

  **Члан 44.**

 Ночаном казном од 50,00КМ до 200,00КМ казниће се за прекршај лице које поступи супротно одредбама чл. 31.,32.,34. став (1) и (2),ове одлуке.

**V – ПРЕЛАЗНЕ И ЗАВРШНЕ ОДРЕДБЕ**

 Члан 45.

Ступањем на снагу ове одлуке престаје да важи Одлука о забрани и условима држања стоке, пернате живине и кућних љубимаца на градском подручју општине Хан Пијесак („Сл. гласник општине Хан Пијесак“ бр. 17/07 и 07/17).

 Ова одлука ступа на снагу осмог дана од дана објављивања у „Службеном гласнику општине Хан Пијесак“.

Број: 01-022-4/18 ПРЕДСЈЕДНИК СКУПШТИНЕ ОПШТИНЕ

Дана: 25.01.2018.г. \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Хан Пијесак (Михаела Томовић)

 Ова одлука објављена је у „Службеном гласнику општине Хан Пијесак“ број 18/18 од 26.01.2018. и ступа на снагу 03.02.2018.године.